VINUM VINORUM SLOVACIAE 2018

Pred rokom sa zrodila novinka, ktorá mení doterajšie tradície v hodnotení vín, je otvorená pre všetkých autorov vín zo Slovenska, ale hlavne prinavrátila do sveta konkurzov to podstatné v hodnotení vína, spravodlivosť.

Milí čitatelia, vážení producenti slovenského vína, ale aj milovníci vína, pre vás sú určené tieto riadky. Múzeum vín v Prešove už takmer 25 rokov otvára svoje pivnice pre návštevníkov z domova či zahraničia s jediným cieľom, šíriť slávu slovenského vinárstva. Aj keď sme malá vinárska krajina, naša tradícia a skúsenosti vo výrobe vína v ničom nezaostávajú za svetovou špičkou. Ba naopak, takmer každý mesiac dostávam informácie zo sveta, že slovenské či moravské vína sa dostali na vrchol v mnohých popredných svetových súťažiach. Odniesli si domov najvyššie ocenenia, ale hlavne vzbudili záujem svetovej verejnosti o tento náš malý kúsok zeme uprostred Európy. Napokon aj v Prešove organizujeme medzinárodnú prehliadku vín Muvina, ktorú čaká 24. pokračovanie. Aj ona sa riadi prísnymi pravidlami pre organizovanie medzinárodných konkurzov, aj preto ako jediná na Slovensku dostáva každoročne uznanie a podporu zo strany OIV Paríž. Začiatkom septembra tohto roku sme počas vinárskych slávností na pešej zóne v Prešove odovzdali diplomy a medaily úspešným výrobcom, rozdelili tituly šampiónov súťaže v jednotlivých kategóriách.

Ale aj tento rok priniesol vo výsledkoch niektoré anomálie, ktoré sú spojené s tým, že vína sa bodujú, ako na tradičných súťažiach. Aj keď v porote sedia poprední experti, aj keď vytvoríte dokonalé podmienky pre hodnotenie, vždy sa niektorým vínam môže ublížiť. Tým, že sú hodnotené medzi prvými (veď ešte môžu prísť lepšie vína) alebo sa hodnotia na konci a pamäť porotcov už nemá schopnosť pamätať si všetky detaily predtým hodnotených vín. Aj komisie pracujú autonómne, a teda rozdiely 2-3 body znamenajú zatratenie alebo vzostup vín, ktoré si to nezaslúžia.

Po vcelku úspešnom prvom ročníku majstrovskej súťaže Vinum vinorum Slovaciae sa 5. decembra 2018 uskutočnilo súťažné zápolenie opäť. S minimálnym úpravami štatútu zasadli dopoludnia štyri odborné medzinárodné poroty, aby hľadali tie najlepšie slovenské ikony spomedzi prihlásených vín systémom vyraďovacích duelov. Porota vyberala v jednotlivých kolách tie lepšie, komplexnejšie, výraznejšie vína v šiestich kategóriách – vína biele suché, biele polosuché a polosladké, ružové, červené, šumivé vína vyrábané klasickou technológiou a napokon prírodne sladké vína bez rozdielu farby.

Pred samotným hodnotením duelov sa uskutočnilo losovanie vín podľa tenisového modelu. Na základe údajov v prihláške sme vína zoradili do rebríčka v každej kategórii podľa úspešnosti v štandardných domácich či zahraničných súťažiach. Tie najlepšie vína boli do rebríčka nasadené, voľné miesta sa doplnili losovaním z ostatných vín v každej kategórii. Aj tento rok sme do súťaže zaregistrovali takmer stovku najlepších vín Slovenska.

Voľba tých najlepších však prebehla opäť netradične. Po obedňajšej pauze a krátkom odpočinku sa začal slávnostný večer v hlavnej sále PKO v Prešove. Pred zrakmi verejnosti, za účasti hostí a sponzorov zasadli za hodnotiaci stôl už len predsedovia komisií na čele s Prof. Malíkom, ktorý bol garantom celej súťaže. Po necelej hodne sme mohli odhaliť všetkých finalistov, ktorí obsadili prvé štyri miesta. A opäť prišli aj veľké prekvapenia, lebo na samotný vrchol sa dostali vína, ktoré nepatrili k „favoritom“.

Ostáva už len jedno, odovzdať medaily a diplomy tým najlepším. Tento slávnostný akt plánujeme vykonať 25. januára 2019 počas konania veľtrhu cestovného ruchu ITF Slovakia 2019 na stánku Prešovského kraja. Budú to originály, ktoré zdobia len málo vitrín, či reprezentačných miestností úspešných výrobcov. Verím ale, že v ďalšom ročníku sa do súťaže zapojí ešte viac slovenských vín.

Ing. Dušan Hažír

Riaditeľ Múzea vín v Prešove

Zloženie hodnotiacich komisií

Komisia 1. Komisia 2.

Sárkany Péter Maďarsko Ondrej Celleng Slovensko

Miroslav Dudo Slovensko Vlastimil Pláteník Česká rep.

Martin Křístek Česká republika Marián Boršoš Slovensko

Alžbeta Zlatnická Slovensko Jaroslav Krúpa Slovensko

Sárkany Eszter Maďarsko Igor Gula Slovensko

Komisia 3. Komisia 4.

Katarína Furdíková Slovensko Richard Polkoráb Slovensko

Radek Baloun Česká republika Vladimíra Seidlová Česká r.

Pavol Michálek Slovensko Zuzana Čorbová Slovensko

Jaroslav Ostrožovič Slovensko Gyorgy Toth Maďarsko

Svorad Herdický Slovensko Viktor Murín Slovensko

VINUM VINORUM SLOVACIAE

Majstrovstvá SR 2018 – výsledky

1. Kategória bielych suchých vín

1. miesto Veltlínske zelené NZ 2017 Vinárstvo Miroslav Dudo, Modra
2. miesto Rulandské šedé VZH 2017 Zámocké vinárstvo s.r.o., Pezinok
3. miesto Quercus PG49 2015 PD Mojmírovce
4. miesto Chardonnay NZ 2017 Víno Mahid, s.r.o., Veľká Mača

2. Kategória bielych polosuchých a polosladkých vín

1. miesto Lipovina BV 2016 Ostrožovič, s.r.o., Veľká Tŕňa

2. miesto Muškát žltý BV 2016 Ostrožovič, s.r.o., Veľká Tŕňa

3. miesto Rizling rýnsky VZH 2017 Vinárstvo Podola Kopčany

4. miesto Muller Thurgau 2017 Víno Mahid, s.r.o., Veľká Mača

3. Kategória šumivých vín

1. miesto J.E. Hubert extra dry Hubert, s.r.o., Sereď

2. miesto Sekt Cuvée brut 2016 Mrva&Stanko, a.s., Trnava

3. miesto Sekt Matyšák brut Víno Matyšák, s.r.o., Pezinok

4. miesto Cabernet Sauvignon brut Hubert, s.r.o., Sereď

4. Kategória ružových vín

1. miesto Cabernet Sauvignon rosé 2017 Mrva&Stanko, a.s., Trnava

2. miesto Frankovka rosé NZ 2017 Víno Mahid, s.r.o., Veľká Mača

3. miesto Mojmír rosé 2017 PD Mojmírovce

4. miesto Cabernet Sauvignon rosé NZ 2017 Terra Wylak s.r.o., Veľké Zálužie

5. Kategória červených vín

1. miesto Frankovka modrá VZH 2013 Villa Vino Rača a.s. Bratislava

2. miesto Alibernet VZH 2011 Chateau Belá s.r.o., Belá

3. miesto Grand Cabernet 2015 Movino, s.r.o., Veľký Krtíš

4. miesto Dunaj výber z hrozna 2017 Vinárstvo Miroslav Dudo, Modra

6. Kategória prírodne sladkých vín

1. miesto Frankovka ľadové víno 2015 Villa Vino Rača a.s., Bratislava

2. miesto Tramín červený hrozienkový výber 2017 Vinárstvo Miroslav Dudo, Modra

3. miesto Veltlínske zelené ľadové 2015 Vino Lauko Dudince

4. miesto Cabernet Sauvignon rosé 2018 PD Vajnory